text: Comença el judici contra l'acusat per dos crims ocorreguts el 2002 a Bot ~ EbreDigital.cat
  ACN (Tarragona) – Aquest dilluns ha començat a l'Audiència de Tarragona el judici contra Oleg Makrusin, el darrer individu pendent de jutjar per la mort de dos homes lituans a Bot (Terra Alta) l'any 2002. Després d'estar fugit de la justícia des del 2006, Makrusin va ser detingut el 26 de gener del 2018 a València i, actualment, està en presó provisional. El 2011 ja va esquivar el judici en què es va condemnar Andrej Martjanov a 34 anys i mig de presó per la mort dels dos homes i Egidijus Grizas a nou anys i mig com a còmplice en un dels crims. Aquest segon individu ha declarat aquest dilluns que no recordava si l'acusat havia participat en la mort del primer, però sí que l'ha situat en una baralla que van mantenir amb la segona víctima. La fiscalia demana 42 anys de presó per dos delictes d'assassinat.
  Posteriorment, segons la fiscalia, Makrusin i Martjanov van traslladar la víctima en el vehicle d'aquesta fins a les muntanyes de Bot. Ja fos dins la casa, durant el trasllat o al paratge natural, els dos individus van matar l'home, de 52 anys, estrangulant-lo amb una corda enrotllada al coll i lligada a una barra que es feia girar. El ministeri públic sosté que van donar deu tombs a la corda al coll de la víctima, van lligar-ne les puntes a la barra i la van fer girar en un mateix sentit "aconseguint que la corda anés oprimint progressivament el coll de la víctima, provocant-li l'asfíxia i la mort".